open-index/open-wikipedia-markdown huggingface dataset:
F-16 Fighting Falcon

**General Dynamics F-16 Fighting Falcon** – vienmotoris universalusis kovos naikintuvas, sukurtas JAV įmonės „General Dynamics“. Nuo naudojimo pradžios 1978 m. iš viso yra pagaminta daugiau nei 4,5 tūkst. vienetų. 1993 m. „General Dynamics“ visas lėktuvo gaminimo teises pardavė įmonei „Lockheed Corporation“, kuri po poros metų tapo „Lockheed Martin“.

XXI a. trečiojo dešimtmečio pradžioje F-16 Fighting Falcon naudojo 25 pasaulio šalių karinės oro pajėgos. 2015 m. šis orlaivis buvo populiariausias tarp visų pasaulio karinių oro pajėgų lėktuvų.

## Gamyba
2017 m. „Lockheed“ perkėlė šių orlaivių gamybos procesą iš Fortvorto į Grinvilį, siekiant daugiau pajėgumų skirti naujojo Lockheed Martin F-35 Lightning II gamybai. 2017 m. lapkričio 14 d. paskutinis Fortvorte pagamintas F-16 buvo perduotas Irako pajėgoms. 2018 m. birželį buvo pasirašyta sutartis dėl F-16, gaminamų Grinvilyje, tiekimo Bahreinui.

## Operatoriai

### Ukraina
2023 m. gegužę, reaguojant į 2022 m. Rusijos invaziją į Ukrainą, tarptautinė koalicija iš Jungtinės Karalystės, Nyderlandų, Belgijos ir Danijos sutarė pradėsianti treniruoti Ukrainos oro pajėgų karius naudotis F-16 lėktuvais. JAV patvirtino leisianti reeksportuoti F-16 iš minėtų šalių. Planuojama Ukrainos karius pilnai išmokyti naudotis F-16 per keturis mėnesius.

2023 m. rugpjūčio 17 d. JAV patvirtino, kad Nyderlandai ir Danija suteiks savo F-16 naikintuvus Ukrainai, kai tik šios šalies kariai baigs mokymus. 2024 m. rugpjūčio mėnesį Ukrainai buvo pristatyta pirma 10 naikintuvų partija.iki 2026 m. kovo mėn. iš šių orlaivių buvo sunaikinti keturi. 2024 m. rugpjūčio 29 d. buvo pranešta, kad vienas iš gautų F-16 naikintuvų buvo numuštas per masinę Rusijos raketų ataką. Naikintuvo pilotas Oleksiy Mes žuvo. Rugpjūčio 30 d. šalies prezidentas iš pareigų atleido Ukrainos KOP vadą Mykolą Oleščiuką, viena to priežasčių įvardinti įtarimai, kad F-16 buvo numuštas „draugiškos ugnies“. 2025 m. balandžio 12 d. Sumų regione sudužo antrasis F-16, greičiausiai numuštas Rusijos zenitine raketa S-400 arba „oras-oras“ tipo raketa R-37. Pilitas Pavlo Ivanovas žuvo. 2025 m. gegužės 16 d. dėl nežinomų priežasčių kovinės misijos metu sudužo trečias lėktuvas, pilotui pavyko nukreipti orlaivį nuo apgyvendintų vietovių ir sėkmingai katapultuotis. Ketvirtasis lėktuvas sudužo 2025 m. birželio 29 d., bepiločių orlaivių atakos atrėmimo metu; pilotas pulkininkas leitenantas Maksimas Ustymenko išnaudojo visus lėktuvo šaudmenis, numušė septynis oro taikinius, tačiau paskutinio nuolaužos kritiškai pažeidė lėktuvą.

## Charakteristikos

## Šaltiniai
Saksunas

**Saksunas** () – kaimas Fareruose, šiaurės vakarinėje Streimojaus salos pakrantėje. Priklauso Sundos savivaldybei. Apsuptas kalnų. Gyvenvietėje yra bažnyčia, kuri buvo pastatyta Tjornuvike. 1858 m. išardyta ir perkelta į Saksuną. Saksuno muziejus įsikūręs XVII a. būvusiame ūkiniame pastate.

## Galerija

Saksun Kirkja.Streymoy.fo.3.jpg|Saksuno bažnyčia
Saksun.11.jpg|Saksuno muziejaus pastatas
Saksun, Faroe Islands (3).JPG


## Šaltiniai

## Nuorodos
* Nuotraukų galerija
Ubagsalė

**Ubagsalė** – viena iš 7 salų Platelių ežere, jo šiaurinėje dalyje, Plungės rajone. Tai valstybės saugomas hidrografinis gamtos paveldo objektas  Žemaitijos nacionalinio parko teritorijoje. Sala 2007 m. liepos 25 d. įregistruota į Saugomų teritorijų valstybės kadastrą.

Pasakojama, kad senais laikais ubagai, grįždami namo iš Žemaičių Kalvarijos atlaidų, nubrisdavę į salą, ir ten netrukdomi uliavodavę. Nuo to ir kilęs salos pavadinimas. 

## Geografija

Ubagsalė yra Platelių ežero šiauriniame plote, netoli nuo pakrantės, kur eina kelias . Ji užima 0,54 ha plotą, ovališkai pailgos formos, ištįsusi šiaurės–pietų kryptimi. Susiformavo po paskutinio ledynmečio, formuojantis ežerui. Apaugusi krūmais ir medžiais. Salą pamėgę bebrai. 

## Nuorodos

* Pilies sala Saugomų teritorijų valstybės kadastre 
* Žemaitijos NP hidrografiniai gamtos paveldo objektai
* Ubagsalė žemėlapyje (maps.lt)
Beržoro ežero sala

**Beržoro ežero sala** – nedidelė sala, esanti Beržoro ežere, Plungės rajone. Tai valstybės saugomas hidrografinis gamtos paveldo objektas  Žemaitijos nacionaliniame parke. Sala 2007 m. liepos 25 d. įregistruota į Saugomų teritorijų valstybės kadastrą.

## Geografija

Sala yra vakarinėje ežero dalyje, apie 100 m nuo jo mišku apaugusio kranto. Užima 0,344 ha plotą, yra pergnybtos pasagos formos, plačiausia vieta siekia vos 25 m. Apaugusi ąžuolais, liepomis, juodalksniais. Rytinė jos dalis iškili, sausa, vakarinė – šlapia, čia vyrauja juodalksniai. Beržoro ežero sala kartu su ežeru patenka į Beržoro kaimo kraštovaizdžio draustinį, garsėjantį Kryžiaus kelio koplyčiomis.

## Nuorodos

* Saugomų teritorijų valstybės kadastras  
* Žemaitijos NP hidrografiniai gamtos paveldo objektai
Šončelio sala

**Šončelio sala** – mažiausia ir jauniausia iš 7 salų Platelių ežere, esanti jo šiaurinėje dalyje, Plungės rajone. Tai valstybės saugomas hidrografinis gamtos paveldo objektas  Žemaitijos nacionalinio parko teritorijoje. Sala 2007 m. liepos 25 d. įregistruota į Saugomų teritorijų valstybės kadastrą.

Salos pavadinimas kilęs nuo žemaitiško žodžio „*Šončius*“, reiškiančio skardį, ežią.

## Geografija

Šončelio sala yra Platelių ežero šiauriniame plote, apie 180 m atstumu iki pakrantės į rytų pusę, kur įsikūrusios Virkšų sodybos, toliau eina kelias . Ji užima 0,046 ha plotą, yra 16 m ilgio ir vidutiniškai 2 m pločio. Apaugusi pavieniais beržais ir juodalksniais. Pradėjo formuotis XX a. pabaigoje ant ežero seklumos. Povandeninė sekluma atskiria įlanką, vadinamą „*Gintališkėnu*“. 

## Nuorodos

* Pilies sala Saugomų teritorijų valstybės kadastre 
* Žemaitijos NP hidrografiniai gamtos paveldo objektai
* Šončelio sala žemėlapyje (maps.lt)
Pavolgys

**Pavolgys** () – Rusijos geografinis regionas, plačiausia prasme apimantis visą Volgos upės baseiną. Šis geografinis regionas davė pavadinimą dviem dabartinės Rusijos administraciniams vienetams: Pavolgio ekonominiam regionui ir Pavolgio federalinei apygardai.

Pavolgys nesudaro vientiso kultūrinio-istorinio regiono. Jį priimta dalinti į tris regionus, kurie turėjo skirtingą raidą ir kultūrą:
* Aukštutinis Pavolgys, dar istoriškai vadinamas Rostovo žeme apima Volgos aukštupį kartu su Okos baseinu. Čia buvo Rusijos valstybingumo lopšys, koncentruojasi istoriškai svarbiausi Rusijos miestai, tokie kaip Maskva, Tverė, Riazanė, Nižnij Novgorodas;
* Vidurio Pavolgys juosia Volgos aukštumą iš rytų. kartu apima ir Kamos baseino pietinę dalį (Užvolgį). Dar istoriškai vadinamas Idel-Uralu. Čia yra tokie Rusijos miestai, kaip Kazanė, Uljanovskas, Ufa ir kt.
* Žemutinis Pavolgys apima Volgos upės slėnį iki Kaspijos jūros. Jis geografiškai priklauso Ponto stepei. Čia yra tokie miestai, kaip Saratovas, Volgogradas, Astrachanė ir kt.

Volgos baseino šiaurės rytinė dalis (Kamos aukštupis) sudaro dalį istorinės Permės žemės.
Baluošo Ilgasalė

**Baluošo Ilgasalė** – sala, esanti  Baluošo ežere Ignalinos raj., Linkmenų sen. Tai valstybės saugomas hidrografinis gamtos paveldo objektas  Aukštaitijos nacionalinio parko teritorijoje. Sala 1997 m. rugsėjo 26 d. paskelbta saugoma LR Vyriausybės sprendimu Nr. 1051. Tai vienintelė Lietuvos sala, turinti ežerėlį jame.

## Geografija

Ilgasalė patenka į Ignalinos miškų urėdijos Vaišniūnų girininkijos (509 kv., 5, 6, 7 skl.) teritoriją, yra Baluošo kraštovaizdžio draustinio dalis. Joje yra 7,7 m gylio ežerėlis, kuris sąsiauriu jungiasi su Baluošu. Salą nuo kranto į vakarų pusę skiria 150 m vandens ruožas. Šiame krante įsikūręs Trainiškio kaimas, praeina kelias .

## Nuorodos

* Saugomų teritorijų valstybės kadastras  
* Ignalinos rajono gamtos objektai
Pilenga

**Pilenga** () – upė Sachalino saloje, Tymės intakas. Teka per Tymovskojės miesto apygardą (Sachalino sritis).

Upės ilgis – 63 km. Baseino plotas – 440 km². Įteka į Tymės upę kaip dešinysis intakas už 164 km nuo šios žiočių, netoli Ado-Tymovo kaimo. Upės tekėjimo kryptis – iš pietryčių į šiaurės vakarus.

Upės ištakos – Pilengos kalnagūbrio rytinis šlaitas. Praeinant taifūnams upėje galimi poplūdžiai.

## Nuorodos
Nyšas

**Nyšas** () – upė Sachaline, kairysis Tymės intakas. Teka Ochos ir Noglikio miesto apygardų (Sachalino sritis) teritorijomis. 

Upės ilgis – 116 km, baseino plotas – 1260 km². 

Įteka į Tymę kaip kairysis intakas, 79 km nuo Tymės žiočių.. Tėkmės kryptis – iš šiaurės vakarų į pietryčius. Nyšo ištakos yra kalno Dvuglavaja ('Dvigalvė', 399 m) papėdėje. 

Praeinant taifūnams upėje galimi smarkūs poplūdžiai.

## Nuorodos
Kentvinas

**Kentvinas** (, m. 686 m.) – Vesekso karalius (676–685 m.), Kynegilso sūnus.

## Biografija
Kentvinui, tikėtina, pavyko atstatyti Vesekso vienybę, nors pasak Bedos, Kentvino valdymo laikotarpis truko dešimtmetį, kada teritoriją valdė smulkūs karaliai, ir savo pasakojime iškart nuo Kentvino pereina prie Keadvalo.

Kentvinas tęsė Kenvalo pradėtas kovas su britais. Atlaikęs pergalę prieš kornoulcus 682 metais, jis užgrobė Devoną ir nustūmė britus prie pat jūros. Kai kurie šaltiniai teigia, kad didelę gyvenimo dalį Kentvinas liko pagonis, bet po to krikštijosi, tapo bažnyčios globėju ir nuėjo į vienuolyną, kur atsisakė sosto. Tikėtina, jo sosto išsižadėjimas buvo susietas su Kaedvalos troškimu patekti valdžion. Yra ir kita nuomonė, kad Kaedvala nuvertė Kentviną nuo sosto.

## Šaltiniai

## Literatūra
* Англосаксонские хроники
* Beda «Церковная история народа англов»
* Yorke, Barbara *Kings and Kingdoms of early Anglo-Saxon England* – London: Seaby, 1990. ISBN 1-85264-027-8
* Kirby, D.P. *The Earliest English Kings* – London: Unwin Hyman, 1991. – ISBN 0-04-445691-3

## Nuorodos
* Vesekso karalių geneologinis medis 
* 
* ШЭРОН ТЁРНЕР. История англо-саксов, КН. III, ГЛ. II. „Кердик вторгается в Южную часть Острова и основывает Королевство Уэссекс. – Борьба его наследников с бриттами“ на сайте «БРИТАНИЯ (400–1066 РХ»
Dilara Kazimova

**Dilara Kazimova** (; g. 1984 m. gegužės 20 d. Baku) – Azerbaidžano dainininkė ir aktorė. Ji atstovavo Azerbaidžanui 2014 m. Eurovizijos dainų konkurse Kopenhagoje su daina „Start a Fire“.

Kazimova nusifilmavo dviejuose Azerbaidžano filmuose – 2006 m. „Try Not to Breathe“ (su Fakhraddin Manafov) ir 2007 m. „Purgatory“ (su grupe Unformal įrašė garso takelį „Sonsuz yol“).

## Diskografija
### Singlai
* *Start a Fire* (2014)
* *Dream* (2016)

## Filmografija
* *Try Not to Breathe* (2006)
* *Purgatory* (2007)

## Išnašos


## Nuorodos

* Dilara Kazimova — „Start A Fire“ (vaizdo klipas)

|-
Chaeno provincija

**Chaeno provincija** () – viena iš Ispanijos provincijų, esanti šalies pietuose, rytinėje Andalūzijos regiono dalyje. Administracinis centras – Chaenas. Ribojasi su Siudad Realio, Albasetės, Granados ir Kordobos provincijomis.

Chaeno provincijos plotas – 13 484 km². Susideda iš 97-ių savivaldybių.

Chaeno provincijoje yra keturi nacionaliniai parkai bei daugelis kitų saugomų teritorijų. Provincijoje yra du renesanso laikų miestai: Ubeda ir Baesa. Abu įtraukti į UNESCO pasaulio paveldo sąrašą.

Linareso mieste vyksta kasmetinis šachmatų turnyras. Jame varžosi stipriausi pasaulio šachmatininkai.

Chaeno provincija yra viena didžiausių alyvuogių aliejaus gamintojų pasaulyje. Pagaminama maždaug 60 % visos Ispanijos produkcijos.

## Provincijos miestai
Didžiausi miestai (2023 m.):
* Chaenas (107,2 tūkst.)
* Linaresas (51,7)
* Anducharas (33,5)
* Ubeda (32,5)
* Martosas (23,2)
* Bailenas (17,1)
* Alkala la Realis (16,7)
* Baesa (15,0)

## Šaltiniai

## Nuorodos
* Despeñaperros nacionalinis parkas
* Sierra de Andújar nacionalinis parkas
* Sierra Mágina nacionalinis parkas
* Sierras de Cazorla, Segura y Las Villas nacionalinis parkas
* Cazorla, Segura y Las Villas
* La Iruela pilies nuotraukų galerija
Totorių sąsiauris

**Totorių sąsiauris** () – sąsiauris tarp Eurazijos žemyno ir Sachalino salos. Per Nevelskio sąsiaurį, Amūro limaną ir Sachalino įlanką jungia Ochotsko jūrą ir Japonijos jūrą.

## Fizinė geografinė charakteristika
Ilgis 663 km, plotis pietinėje dalyje iki 324 km, šiaurinėje dalyje – iki 40 km, siauriausioje vietoje (Nevelskio sąsiauris) – 7,3 km. Sekliausia vieta farvateryje – 8 m.

Totorių sąsiauris yra šalčiausia Japonijos jūros dalis. Žiemą čia susidaro ir laikosi virš 90 % Japonijos jūros ledo. Pagal daugiamečių stebėjimų duomenis pietinėje dalyje ledų laikotarpis trunka 40–80 d., o šiaurinėje dalyje – 140–170 d. Ledo storis gali siekti 1,5 m.

## Projektai
Stalino valdymo metais buvo pradėta realizuoti Sachalino geležinkelio tunelio idėją, tačiau projektas liko nepabaigtas. Buvo kurtas ir projektas sujungti žemyną su Sachalinu damba, kuri turėjo susilpninti šaltosios Primorės srovės įtaką ir pagerinti Primorės krašto rytų klimatą.

1968 m. pradėta statyti Vostočno uostą neužšąlančiame Vrangelio užutėkyje, ir projektas buvo atidėtas.

## Etimologija

X–XVIII a. žodžiu *tartars* daugelyje Europos kalbų vadino ne tik totorius (Kazanės, Krymo ar Sibiro), bet ir daug kitų tiurkiškų Eurazijos tautų, gyvenusių ne tik prie Juodosios jūros ir į vakarus nuo Uralo kalnų, bet ir rytus nuo Uralo iki Sachalino, Kurilų ir Kamčiatkos.

## Totorių sąsiaurio uostai
* Sovetskaja Gavanė
* Vaninas
* Sachalino Aleksandrovskas
* Nevelskas
* Cholmskas
* De-Kastris
* Šachtiorskas
* Uglegorskas

## Nuorodos
Cleo (dainininkė)

**Joana Kristina Klepko** (; g. 1983 m. birželio 25 d. Ščecine), žinoma sceniniu vardu **Cleo** – lenkų dainininkė. Su Donatan atstovavo Lenkijai 2014 m. Eurovizijoje Kopenhagoje, Danijoje. Joje atliko dainą „My Słowianie“.

## Biografija

Ji yra Varšuvos universiteto gamtos mokslų absolventė.

2011 m. dalyvavo lenkų talentų šou „X Factor“. Nuo 2013 m. dirba su Donatan.

2014 m. vasario 25 d. TVP pokalbių šou „Świat się kręci“ buvo paskelbta, kad Cleo su Donatan ir kūrybos daina „My Słowianie“ atstovos Lenkijai 2014 m. „Eurovizijoje“, vyksiančioje Kopenhagoje, Danijoje. Jiedu finale surinko 72 taškus ir užėmė 14-ąją vietą.

## Diskografija

### Singlai
* 2013 – My Słowianie (su Donatan)

## Išnašos


## Nuorodos

* Daina „My Słowianie“

|-
Ragininkų sala

**Ragininkų sala** – tai Nemuno deltos sala, 1 km į pietryčius nuo Rusnės gyvenvietės, netoli santakos su Leitės upe, Šilutės rajone.

## Geografija

Salos ilgis yra 1500 m, plotis – 500 m. Pietvakarių pusėje salą skalauja Nemuno šakos Rusnės upė, kuria eina Lietuvos valstybės siena su Rusijos Kaliningrado sritimi, šiaurės rytų pusėje – vadinamoji Nemuno senvagė, į kurią iš rytų pusės vandenis neša Voryčia, lygiagrečiai praeina kelias . Sala pelkėta, tankiai apaugusi gluosniais, alksniais, gervuogių, raudonųjų serbentų krūmais. Sala populiari tarp žvejų, nes tai patogi vieta gaudyti lydekas, lynus, starkius, raudes, kitas žuvų rūšis. Pietvakarinėje salos pusėje yra daugiau erdvės, tinkamos stovyklavimui.

Sala patenka į kai kurių deltos draustinių zonas. Ragininkų botaninis-zoologinis draustinis apima Ragininkų salą Nemuno ir Leitės santakoje. Tikslas – išsaugoti augalų rūšių gausias natūralias užliejamas pievas Ragininkų saloje, taip pat į Lietuvos raudonąją knygą įrašytų rūšių augalus ir gyvūnus. Leitės hidrografinis draustinis apima Leitės upės žemupį ir Ragininkų salą. Tikslas – išsaugoti būdingas Nemuno žemaslėniui Leitės upelio ir jo žiočių hidrografinę struktūrą, Ragininkų salos biocenozes. Didelį vaidmenį vaidina Nemuno potvynių metu, nes prie šios salos būna vienos didžiausių ledų sangrūdų.

## Nuorodos

* Nemuno deltos RP draustiniai
SunStroke Project

**SunStroke Project** – Moldovos muzikos grupė, kurią sudaro Sergejus Jalovitskis (vokalas), Antonas Ragoza (smuikininkas ir kompozitorius) ir Sergejus Stepanovas (saksofonistas). Geriausiai žinomi dėl dalyvavimo Eurovizijoje 2010 metais.

2009 m. grupė dalyvavo Moldovos Eurovizijos atrankoje su daina „No Crime“ ir jame užėmė trečią vietą.

## Singlai
* Run Away (su Olia Tira)
* Believe
* Spit
* In Your Eyes
* Sax U Up
* Summer
* No Crime
* Memory of Her
* Epic Sax
* Walking In The Rain
* Listen
* Scream
* Play With Me
* Set My Soul On
* Sunshine Day
* Desire (Michael Canitrot koveris)
* Bad Girls (su Olia Tira)
* Superman (su Olia Tira)
* Party
* Go On (su Olia Tira)
* Look at me (su Olia Tira)
* Hey Mamma
* Amor
* Lonely
* Day after day

## Nuorodos

* Oficiali svetainė 

|-
Pilies sala

**Pilies sala**, arba **Trakų pilies sala** – viena iš Galvės ežero didesnių salų Trakuose. Joje įsikūrusi garsioji Trakų pilis, kuri ypatinga ne tik savo istorine reikšme, bet ir tuo, jog yra  viena iš nedaugelio Rytų ir Šiaurės Europoje viduramžių pilių, pastatytų saloje (kaip *Nöteborg* arba Orešeko tvirtovė prie Ladogos ežero, saloje ties Nevos ištakomis ar Vyborgo pilis Rusijoje, Šv. Olafo pilis ir Kastelholmo pilis Suomijoje ir kt.).

Galvės ežero ir jame plytinčių salų kraštovaizdis yra laikomas išskirtinės reikšmės gamtos paveldu. Tai vienas iš kriterijų, dėl kurių Trakų istorinis nacionalinis parkas pretenduoja patekti į UNESCO Kultūros paveldo sąrašą. Pilies sala yra Galvės ežero hidrografinio draustinio ir Trakų salos ir pusiasalio pilių kultūrinio rezervato teritorijoje, todėl čia bet kokia veikla yra griežtai ribojama.
Pilies kompleksas užima apie 2,15 ha Pilies salos ploto ir yra gerai matomas nuo šiaurinio Galvės ežero kranto. Salos pilies statybai buvo panaudotos trys salos, tarpus tarp jų užpylus 1,6-1,7 m grunto. Aplink rūmus, salos pakraščiu išmūryta akmeninė gynybinė siena su kontraforsais.  

Miestą su sala jungia pėstiesiems skirtas Trakų pilies tiltas, susidedantis iš dviejų dalių (72,1 ir 107,9 m ilgio), tarp kurių įsiterpusi Karaimų (Karvinės) sala. Čia įrengta prieplauka, kurioje sustoja jachtos, turistiniai kateriai, kiti laivai. Salos prieigose vasarą, be kitų, vyksta tradicinė baidarių ir kanojų irklavimo Galvės regata, jachtų varžybos, žiemą renkasi burinių ledrogių mėgėjai. 

## Nuorodos

* Trakų salos pilis
Kadiso provincija

**Kadiso provincija** () – viena iš Ispanijos provincijų, esanti šalies pietuose, Andalūzijoje. Administracinis centras – Kadisas. Didžiausias miestas – Cheres de la Frontera.

Kadiso provincijoje yra piečiausias Europos taškas. Ribojasi su Huelvos, Sevilijos ir Malagos provincijojmis, taip pat su Jungtinės Karalystės užjūrio valdų Gibraltaro teritoriją. Kadiso provincijos krantus skalauja Atlanto vandenynas, Gibraltaro sąsiauris ir Viduržemio jūra. Plotas – 7 436 km².

## Provincijos miestai
Didžiausi miestai (2023 m.):

* Cheres de la Frontera (192,0 tūkst. gyventojų)
* Alchesirasas (122,4)
* Kadisas (111,8)
* San Fernandas (93,9)
* La Linėja (56,2)
* Čiklana de la Frontera (53,3)
* Sanlukar de Barameda (47,1)
* El Puerto de Santa Marija (42,4)
* Puerto Realis (32,8)
* Rota (28,3)
* Arkos de la Frontera (21,8)
* Barbatė (19,2)
* Los Bariosas (16,8)
* Ubrikė (15,7)

## Šaltiniai
Primorės srovė

**Primorės srovė** (), *Limano srovė* (), *Šrenko srovė* ()) – šalta jūrų srovė Japonijos jūroje.

## Hidrografija
Primorės srovė prasideda Totorių sąsiauryje ir teka iš šiaurės į pietus palei rytinį Primorės krašto krantą.. Srovės vandenys šalti, didesnio tankio, Totorių sąsiauryje smarkiai pagėlinti Amūro vandenų. Ties Povorotno kyšuliu srovė šakojasi, ir galingesnė šaka suka į atvirą jūrą, o antroji šaka susilieja su Šiaurės Korėjos srove ir teka link Korėjos krantų.

Primorės ir Cusimos srovės sudaro Japonijos jūros cirkuliacinę sistemą, nukreiptą prieš laikrodžio rodyklę.

Primorės srovės greitis – apie 1 km/val., vietomis – 2–2,5 km/val. Srovės plotis maždaug 100 km, tekančio vandens sluoksnio storis – 50 metrų.

Primorės srovė smarkiai veikia Primorės krašto klimatą. Dėl jos vasara Rytų Primorėje vėsesnė, o žiema, atvirkščiai, šiltesnė nei kitose Primorės vietose. Srovė taip pat sukelia pakrantėje tirštus vasaros rūkus.

## Nuorodos

* Характеристика основных течений Японского моря
Gaidsalė

**Gaidsalė** – viena iš 7 salų Platelių ežere, Plungės rajone. Tai valstybės saugomas hidrografinis gamtos paveldo objektas  Žemaitijos nacionalinio parke teritorijoje. Sala 2007 m. liepos 25 d. įregistruota į Saugomų teritorijų valstybės kadastrą.

Pasakojama, kad saloje giedodavę gaidžiai, nuo to ir kilęs pavadinimas. Plateliškiai atveždavę ir paleisdavę į salą vištas su gaidžiais, kad šie nesikapstytų Platelių miestelyje. Nuo ankstyvo ryto saloje girdėdavosi gaidžių balsai. Taip pat salos pavadinimas sietinas su senuoju tikėjimu. Manoma, kad šioje saloje buvo pagoniška aukavietė, kurioje aukodavo įvairius gyvūnus, tarp jų ir gaidžius.

## Geografija

Gaidsalė yra kraštovaizdyje išsiskirianti salelė, skalaujama pietvakarinėje Platelių ežero dalyje, apie 100 m atstumu nuo pakrantės, kur eina kelias . Ji užima 0,29 ha plotą, yra ovalo formos, apaugusi medžiais. Susiformavo po paskutinio ledynmečio, formuojantis ežerui. 

## Nuorodos

* Pilies sala Saugomų teritorijų valstybės kadastre
* Žemaitijos NP hidrografiniai gamtos paveldo objektai
* Gaidsalė žemėlapyje (maps.lt)
Etelbertas

**Etelbertas** () (apie 835–865 m. ruduo, Šerbornas, Anglija) – nuo 858 m. Kento, o nuo 860 m. ir Vesekso karalius iki savo mirties 865 m. Etelvulfo ir Osburgos sūnus, Etelbaldo brolis.

858 metais Etelbertas paveldėjo savo tėvo Etelvulfo rytų dalies karalystę, o po brolio mirties 860 m. vėl sujungė šalį. Jo valdymo laikais danai, vadovaujami Ragnaro Lodbroko, išgrobė Kentą ir Nortumbriją, ir netgi nuėjo iki Vinčesterio.

Etelbertas mirė 865 metų rudenį, nevedęs. Sostą paveldėjo jo jaunesnysis brolis Etelredas I.

## Literatūra
* Северная Европа // Правители Мира. Хронологическо-генеалогические таблицы по всемирной истории в 4 тт. / Автор-составитель В.В. Эрлихман. – Т. 2.
Hamidas Karzajus

**Hamidas Karzajus** (puš. حامد کرزۍ‎, per. کرزی حامد) – dvyliktasis Afganistano prezidentas. Po 2001 m. rinkimų jis tapo pagrindinė politine figūra šalyje, nuvertus Islamiškajį Afganistano Emyrato režimą.

Hamidas Karzajus 2001 m. buvo parinktas laikinuoju šalies vadovu, o vėlesniuose prezidento rinkimuose 2004 ir 2009 m. nugalėjo.

Nuo 2004 iki 2008 m. įvyko keturi pasikėsinimai į H. Karzajaus gyvybę. Jie vyksta Talibano ir kitų režimų pastangomis.

Savo prezidento pareigas H. Karzajus baigė 2014 m. rugsėjo 29 d.

## Šaltiniai

|-
Monica Zetterlund

**Monika Zeterlund** (; 1937 m. rugsėjo 20 d. – 2005 m. gegužės 12 d.) – švedų džiazo dainininkė ir aktorė, garsi savo gimtojoje šalyje.

1963 metais atstovavo Švedijai Eurovizijos dainų konkurse su daina „En gång i Stockholm“, kuri nesurinko jokių taškų ir užėmė paskutinę vietą.

Dalyvavo daugiau nei dvidešimtyje filmų ir televizijos serialų, geriausiai žinoma iš 1971 m. filmo „Utvandrarna“ (*Emigrantai*).

## Diskografija
* *Swedish Sensation* (1958)
* *Ahh! Monica* (1962)
* *Make Mine Swedish style* (1964)
* *Waltz for Debby* (1964) *(su [[Bill Evans]])*
* *Ohh! Monica* (1965)
* *Monica Zetterlund.* (1967)
* *Monica – Monica* (1971)
* *Chicken Feathers* (1972) *(su [[Steve Kuhn]])*
* *Den sista jäntan* (1973)
* *Hej, man!* (1975)
* *It Only Happens Every Time* (1977) *(su the Thad Jones / Mel Lewis Orchestra)*
* *Monica Zetterlund – Ur Svenska Ords Arkiv* (1982)
* *Holiday for Monica* (1983)
* *Monica Zetterlund sjunger Olle Adolphson* (1983)
* *For Lester And Billie* (1983)
* *Monica Z* (1989)
* *Varsamt]]* (1991)
* *Nu är det skönt att leva* (1992)
* *Topaz* (1993)
* *Ett lingonris som satts i cocktailglas* (1995) *(6 CD Collection Box)*
* *Det finns dagar* (1997)
* *Bill Remembered* (2000)
* *Z – Det bästa med Monica Zetterlund* (2005)

## Filmografija
* *Svenska bilder*, 1964
* *Att angöra en brygga*, 1965
* *Nattlek*, 1966
* *Äppelkriget*, 1971
* *Utvandrarna*, 1971
* *Nybyggarna*, 1972
* *Fimpen*, 1974
* *Rännstensungar*, 1974
* *Sverige åt svenskarna*, 1980
* *Barnen från Blåsjöfjället*, 1980

## Nuorodos

* Oficiali svetainė (švedų k.)
* Monica Zetterlund *[[Internet Movie Database]]*

|-
Paprastoji vandenblakė

**Paprastoji vandenblakė** (*Ilyocoris cimicoides*) – plačiųjų vandenblakių šeimos vabzdys.

Vandenblakės ilgis 12–15 mm. Kūnas ovalo formos, plokščias, tamsiai žaliai-rudos spalvos. Galva šviesiai žalia, išmarginta (kaip ir visas kūnas) rudais taškeliais. Pilvelio kraštai apaugę ilgais plaukeliais. Priekinės kojos pritaikytos grobiui sučiupti ir yra panašios į ragus. Jos taip pat padeda ropoti ar stovėti ant vandens telkinio dugno. Užpakalinių kojų pora apaugusi ilgais plaukeliais ir daugiausia skirta plaukti – kojomis iriasi lyg irklais. Vandenblakė ne tik puikiai plaukioja, bet ir greitai ropoja dugnu ar vandens augalais. Blakės pilvelis apaugęs trumpais plaukeliais. Būtent šiuose plaukeliuose „įstringa“ daug oro burbuliukų, kurie praverčia blakei būnant po vandeniu. Kai kurie tyrėjai mano, kad šis oro sluoksnis tarnauja ne vien kvėpavimui, bet ir pusiausvyrai palaikyti (kaip žuvies oro pūslė). Sparnus turi, bet neskraido, nes sparnų raumenys yra silpnai išsivystę. Ertmė tarp antsparnių ir pilvelio tarnauja kaip oro saugykla.

Pavasarį, po poravimosi, patelės kiaušinėlius deda į vandens augalų stiebus. Ši procedūra kiaušinėlius padaro praktiškai nematomus ir neprieinamus kitiems grobuonims. Kiaušinėliai pailgi ir šiek tiek išlenkti.

Grobuonis. Jos aukomis dažniausiai tampa vabzdžių lervos, moliuskai, žuvų mailius. Dažniausiai sutinkama stovinčiuose ar silpnai tekančiuose vandens telkiniuose.

Kaip ir visų blakių, vystymosi ciklas nėra pilnas – nėra lėliukės stadijos – nimfos iškart panašios į suaugusius vabzdžius. Nimfų akys raudonos, kūnas šviesiai žalios spalvos, pusiau permatomas. Plėšri, kaip ir suaugusi blakė.

Žiemoja sausumoje.

Paprastoji vandenblakė plačiai paplitusi visoje Europoje bei Kaukaze, Artimuosiuose Rytuose, Šiaurės Afrikoje, Rytų Palearktyje. Gyvena ir Lietuvoje.

## Šaltiniai
Plačiosios vandenblakės

**Plačiosios vandenblakės** (*Naucoridae*) – blakių () šeima, kuriai priklauso 6–18 mm ilgio rudi arba juodi vabzdžiai.

Šių blakių kūnas yra glotnus, plokščias, ovalus arba apvalus. Priekinės kojos, kitaip nei dugnablakių, yra lenktos ir aštrios (skirtos grobiui gaudyti ir laikyti), vidurinės ir užpakalinės kojos pritaikytos plaukimui. Šios blakės gyvena vandenyje. Nors jos ir turi sparnus, bet beveik ar visiškai neskraido. Plėšrios. Paplitusios visame pasaulyje: aptinkamos kūdrose ir upeliuose. Iš viso yra apie 400 šių blakių rūšių.

## Lietuvoje
Lietuvoje gyvena tik viena rūšis – paprastoji vandenblakė (*Ilyocoris cimicoides*) (Linnaeus, 1758).

## Šaltiniai
Nathan Söderblom

**Larsas Olofas Junatanas (Natanas) Sederblomas** (*Lars Olof Jonathan Söderblom*; g. 1886 m. sausio 15 d. – m. 1931 m. liepos 21 d.) – Švedijos liuteronų dvasininkas, Upsalos arkivyskupas, Nobelio taikos premijos laureatas (1930 m.).

## Biografija
Gimė vidurio Švedijoje, Jevleborgo lėne, Sederhamno savivaldybėje, Trenės (*Trönö*) kaime. Augo atsidavusių krikščionių šeimoje. 1883 m. įstojo į Upsalos universitetą, studijavo teologiją. Buvo išvykęs į JAV. 1893 m. tapo kunigu. 1912 m. Sederblomas tapo Leipcigo universiteto religijotyros profesoriumi, bet 1914 m. grįžo į Švediją, kur paskirtas Upsalos arkivyskupu (aukščiausiu Švedijos liuteronų bažnyčios hierarchu). Buvo ekumenizmo ne tik tarp krikščionių, bet tarp visų pasaulio religijų šalininkas. Už tarpreliginio dialogo skatinimą 1930 m. apdovanotas Nobelio taikos premija.

1931 m. mirė Upsaloje, palaidotas Upsalos katedroje.

Natanas Sederblomas taip pat laikomas vienu idėjinių religijos fenomenologijos pradininkų. Jis laikomas vienų iš pirmųjų, iškėlusių mintį, kad religijos pagrindas yra ne antgamtiškas dievas, o šventybė. Kritikavo tuomečius antropologinius, sociologinius, istorinius požiūrius į religiją ir teigė, kad religija yra atskiras, dvasinis objektas, kuris neredukuotinas. Atmetė religijotyros ir teologijos priešpriešą, teigdamas, kad religijų tyrinėjimas yra šventybės siekis. Religijos pradmenis teigė esant unikaliame, kiekviename žmoguje glūdinčiame religiniame jausme. Religingą žmogų apibrėžė kaip tą, kuriam kažkas esti šventa.
Kiemo sala

**Kiemo sala** – negyvenama sala Nemuno deltoje, Lietuvoje. Ribojasi su Kuršių mariomis.

Sala Nemuno deltoje susiformavo dėl didelio sąnašų kiekio.

## Šaltiniai
Povorotno kyšulys

**Povorotno kyšulys** () – kyšulys Primorės krašte (Rusija), skiria Pietų Primorę nuo rytinės Primorės pakrantės. Už jo Petro Didžiojo įlanka.

Pagal Primorės rytinę pakrantę teka šaltoji Primorės srovė.

Povorotno kyšulys panašus į garsųjį Kodo kyšulį, nes vandens temperatūrų skirtumas vasarą siekia iki 6 °C (11,7 °C ir 17,5 °C atitinkamai, o prie Kodo kyšulio skirtumas 4,3 °C). Žiemą atvirkščiai, ryčiau kyšulio vanduo šiltesnis maždaug 3 °C.

Povorotno kušulyje stovintis švyturys priklauso Nachodkos miesto apygardai. Švyturys veikia visus metus, jo darbuotojai gyvena mažoje gyvenvietėje prie švyturio.

Prie kyšulio yra 110-oji Sučiano kranto gynybos sektoriaus artilerijos baterija, pastatyta 1939 m.

1941 m. liepos mėnesį netoli kyšulio nuo tarybinės minos sprogimo nuskendo krabgaudis laivas „Tungusas“, žuvo 22 įgulos nariai..

1973 m. birželio 14 d. ties Povorotno kyšuliu susidūrė atominis povandeninis laivas K-56 ir žvejybinis mokslinio tyrimo laivas „Akademikas Bergas“. Žuvo 27 povandeninio laivo įgulos nariai..

## Nuorodos
Kordobos provincija (Ispanija)

**Kordobos provincija** () – viena iš Ispanijos provincijų, esanti šalies pietuose, šiaurės centrinėje Andalūzijos dalyje. Ribojasi su Malagos, Sevilijos, Badachoso, Siudad Realio, Chaeno ir Granados provincijomis. Plotas – 13 769 km². 2009 m. duomenimis, provincijos teritorijoje gyveno 803 038 gyventojai. 40 % iš jų gyveno provincijos sostinėje – Kordoboje. Kordobos provincija sudaryta iš 75-ių savivaldybių.

## Provincijos komarkos
* Alto Guadalquivir
* Campiña Este – Guadajoz
* Campiña Sur
* Subbética
* Valle de los Pedroches
* Valle del Guadiato
* Vega del Guadalquivir

## Didžiausi miestai
Didžiausi miestai (2023 m.):
* Kordoba (290,0 tūkst. gyv.)
* Lusena (39,3)
* Puente Chenilis (27,2)
* Montilija (20,9)
* Palma del Rijas (19,6)
* Kabra (18,5)
* Priego de Kordoba (18,3)
* Posoblankas (16,8)
* Baena (16,8)

## Šaltiniai

## Nuorodos
* Provincijos turizmo svetainė
Ošvenčia

**Ošvenčia** – nedidelė upė, tekanti Prienų rajone. Priklauso Nemuno mažųjų intakų (su Nemunu) upės baseinui, Nemuno kairysis intakas, esantis už 278,0 km nuo jo žiočių. Ošvenčios baseino plotas – 32,4 kv.km, ilgis – 12,2 km, hidrologinis nr. – 10011170.

Ošvenčia prasideda Strielčių kaimo (Ašmintos sen.) apylinkėse, prie kelio . Aukštupyje iki Ašmintos tvenkinio upelio vaga sureguliuota, teka rytų kryptimi atviroje vietovėje, kur vystoma žemdirbystė. Lygiagrečiai kairiajame krante praeina rajoninis kelias . Vidurupyje ir žemiau upelio tėkmė nukreipta į pietryčius, natūrali iki pat žiočių: vaga raizgyta, krantai apaugę krūmais ir medžiais. Netoliese stūkso Pagaršvio piliakalnis. Įteka į Nemuną jo kairiajame krante tarp Pociūnų ir Kalvių. Vienas didesnių intakų yra kairėje – Garšvė (10011172).

Prie upelio įsikūrusios gyvenvietės: Strielčiai, Ašminta, Davaitbalis, Pošventis, Kalviai.

Upėvardis neaiškios kilmės ir darybos. Siūlomas variantas **Až(u)-švent-* arba **Už(u)-švent-* („už šventos vietos“).

## Šaltiniai

## Nuorodos

* Apie Ošvenčią ''Gamtos kataloge''
Šiaurės Korėjos srovė

**Šiaurės Korėjos srovė** () – viena iš šaltųjų Japonijos jūros srovių. Faktiškai yra tęsinys Primorės srovės, kurios šalti vandenys keliauja iš Petro Didžiojo įlankos į pietus. Ši įlanka laikoma Šiaurės Korėjos srovės formavimosi vieta. Rajone iki 38° š.pl. šalti pagėlinti Šiaurės Korėjos srovės vandenys susiduria su šiltais Rytų Korėjos srovės vandenimis, tad čia susidaro platus sūkurių ir srovių frontas. Kai kuriais metais srovė pasireiškia gana silpnai. Srovės akvatorija yra Šiaurės Korėjos ekonominėje zonoje, todėl okeanografiškai prastai ištirta. 

Manoma, kad „dukterinė“ Šiaurės Korėjos srovė stipresnė už „motininę“ Primorės srovę. Pagal paskaičiavimus Šiaurės Korėjos srovės plotis siekia 100 km, o srovės sluoksnio storis apima paviršinius 50 m. Vidurinis srovės greitis siekia 25 cm/s.

## Nuorodos
Cusimos srovė

**Cusimos srovė** () – šiaurvakarinė šiltosios Kurosio srovės atšaka į Japonijos jūrą.

## Hidrografija
Cusimos srovė į Japonijos jūrą įteka pro gana siaurą (47 km pločio) Cusimos sąsiaurį. Dėl to srovės greitis palyginti mažas – apie 0,5–1 km/val., t. y., Cusimos srovė 20 kartų lėtesnė už pagrindinę Kurosio srovę. Toliau srovė teka iš pietų į šiaurę rytine Japonijos jūros dalimi ir suskyla į tris srautus.

Būtent Cusimos srovė užtikrina pastebimą temperatūrų skirtumą rytinėje Japonijos jūros dalyje (prie Japonijos krantų), lyginant su šaltesne vakarine dalimi, kurią vėsina šalti Ochotsko jūros vandenys, įtekantys pro Totorių sąsiaurį.
Temperatūrų skirtumas siekia 5–6°С žiemą ir 1–3 °С vasarą. Būtent todėl Japonijos kranto klimatas subtropinis, o Rusijos kranto – vidutinis. Slegiant šaltiems tankiems Primorės srovės vandenims 70% subtropinių Cusimos ir Rytų Korėjos srovių vandenų išstumiami į Ramųjį vandenyną per Cugaru sąsiaurį, o likę 30% vandenų juda toliau į šiaurę link Totorių sąsiaurio kaip Sojos srovė.

## Reikšmė
Klimatą švelninantis Cusimos srovės poveikis jaučiamas ir Rusijos teritorijoje. Ji šildo pietvakarinius Vakarų Sachalino kalnų šlaitus, kuriuose vyrauja mišrūs plačialapiai miškai. Kiti, nešildomi šlaitai apaugę taiga su eglėmis ir kuriline saza (*Sasa kurilensis*).

Viena iš Cusimos srovės atšakų (Sojos srovė) aplenkia Hokaido salą ir žymiai pašvelnina pietinės Ochotsko jūros dalies (ir Pietų Kurilų) klimatą. Kita, mažiau svarbi, atšaka kartais pasuka į Posjeto įlanką (Primorės kraštas, Rusijos Federacija).

Cusimos srovė svarbi formuojant Japonijos jūros florą ir fauną. Labai svarbi ir formuojant Primorės krašto klimatą. Pavasario pradžioje ji sušildo šaltus Usurio krašto pakrančių vandenis nuo 2 iki 15°С. Dėl to gegužės mėnesį regioną dengia ilgalaikiai rūkai. Rugpjūčio mėnesį Cusimos srovė būna šilčiausia, vanduo sušyla beveik iki 21–22°С.

## Nuorodos
Malagos provincija

**Malagos provincija** () – viena iš Ispanijos provincijų, esanti šalies pietuose, Andalūzijos autonominiame regione. Pietuose ribojasi su Viduržemio jūra bei su Kadiso, Granados, Kordobos ir Sevilijos provincijomis.

Provincijos plotas – 7 308 km². 1 652 999 gyventojai (2013 m. duomenys), kurių didžioji dalis gyveno Malagos (provincijos administracinis centras) metropolinėje zonoje ir pakrantėse. Malagos provincija susideda iš 101-os savivaldybės.

Svarbus ekonomikos šaltinis yra turizmas, ypač Kosta del Solio (*Costa del Sol* 'saulės pakrantė') paplūdimiai.

## Provincijos miestai
Didžiausi miestai (2023 m.):

* Malaga (542,0 tūkst.)
* Fuenchirola (85,5)
* Marbelja (77,6)
* Toremolinosas (70,4)
* Arojo de la Mielis-Benalmadena Kosta (54,5)
* Estepona (49,1)
* Velesas-Malaga (41,5)
* Las Lagunasas (37,9)
* Antekera (35,8)
* San Pedro de Alkantara (32,8)
* Ronda (28,7)
* Nueva Anadalusija (21,5)
* Tore del Maras (21,4)
* Nercha (19,2)

## Šaltiniai

## Nuorodos
* Malagos turizmo svetainė
Vecha

**Vecha** () – pagonių anglų vadas ir Rytų Anglijos karalystės įkūrėjas VI аmžiaus vidury.

Ankstyvieji šaltiniai Vechą identifikuoja kaip Vufingų dinastijos narį. Nieko apie jo valdymą nežinoma. Pagal *Textus Roffensis*, Vecha buvo Vilchamo, kuris gyveno tarp V–VI amžiaus, sūnus. Yra galimybė, kad būtent jo tėvas Vilchamas atvyko į Britaniją, į Linkolnšyro grafystės teritoriją, o Vecha buvo tas, kuris pradėjo puolimą prieš kaimynines britų valstybes Kair-Lerioną ir Kair-Ventą.

 
                               

## Išnašos

## Šaltiniai
*
Saragosos provincija

**Saragosos provincija** () – viena iš Ispanijos provincijų, esanti šalies šiaurėje, centrinėje Aragono autonominio regiono dalyje. Administracinis centras – Saragosa. Plotas – 17 274 km². 973 325 gyventojai (2011 m. duomenys), kurių dauguma gyvena Saragosoje. Sudaryta iš 292 savivaldybių. Daugiau nei pusė iš jų yra kaimai, o gyventojų skaičius neviršoija 300 žmonių. Provincijoje kalbama ispanų ir katalonų kalbomis.

## Geografija
Saragosos provincija ribojasi su Leridos, Taragonos, Teruelio, Gvadalacharos, Sorijos, La Riochos, Navaros ir Hueskos provincijomis. Pietinės ir vakarinės provincijos dalys – kalnuotos. Aukščiausias taškas, siekiantis 2 314 m, yra *Monkajo* kalnas. Ebro upė teka iš vakarų į rytus.

## Provincijos miestai
Didžiausi miestai (2023 m.):
* Saragosa (650,6 tūkst.)
* Kalatajudas (19,3)
* Utebas (18,4)
* Kvarte de Huerva (14,6)
* Ejea de los Kabaleras (14,4)
* Tarasona (10,3)
* Kaspė (9,5)
* La Almunia de Dona Godina (7,5)

## Šaltiniai
Vikingai (serialas)

**„Vikingai“** – kanadiečių ir airių istorinis draminis televizijos serialas, sukurtas Michael Hirst. Serialo premjera įvyko 2013 m. kovo 3 d. „History“ kanalu Jungtinėse Valstijose ir Kanadoje.

Airijoje nufilmuotas serialas „Vikingai“ įkvėptas pasakų apie vikingą Ragnarą Lodbroką, vieną iš geriausiai žinomų skandinavų mitologijos herojų, pagarsėjusį puldinėjimais Anglijoje ir Prancūzijoje. Seriale pasakojamas Ragnaro, vikingų ūkininko ir kario, gyvenimas, jo inicijuoti pirmieji drąsūs reidai į Angliją, kartu su bendražygiais, tarp kurių ir jo brolis Rolo, sūnus Bjornas bei žmonos – skydo mergelė Lagerta ir princesė Aslaug.

Antro sezono premjera įvyko 2014 m. vasario 27 d. Trečiasis sezonas eteryje pasirodė 2015 m. vasario 19 d. 2015 m. kovo 26 d. „History“ pranešė, kad pratęs serialo transliavimą ketvirtuoju sezonu. Ketvirtojo sezono, susidedančio iš 20 serijų, premjera įvyko 2016 m. vasario 18 d.

## Apžvalga
Serialas remiasi pasakojimais apie ankstyvųjų viduramžių Skandinavijos gyventojų reidus, mainus ir keliones. Pasakojami legendinio vikingų genties vado Ragnoro Lodbroko ir jo įgulos bei šeimos žygdarbiai, nupasakoti XIII a. sagose *Ragnars saga Loðbrókar* ir *Ragnarssona þáttr* bei Sakso Gramatiko XII a. parašytame veikale *[[Gesta Danorum]]*. Skandinavų legendinės sagos iš dalies buvo pramanyti pasakojimai, paremti jų žodine tradicija ir parašyti nuo atpasakojamų įvykių praėjus 200–400 metų. Daugiau įkvėpimo semtasi iš to laikotarpio istorinių šaltinių, kaip kad vikingų reidas Lindisfarne, pavaizduotas antrajame sezone, arba Ahmado ibn Fadlano X a. pasakojimai apie Rusios kaganatą. Serialo veiksmas vyksta išaušus Vikingų erai, kurios pradžią žymi reidas Lindisfarne 793 metais.

## Aktoriai
Pagrindiniai vaidmenys:
* Travis Fimmel – Ragnaras Lodbrokas, vikingų ūkininkas ir karys, trokštantis išgrobstyti dar neatrastos Anglijos turtus.
* Katheryn Winnick – Lagerta, Ragnaro žmona; skydo mergelė.
* Nathan O’Toole (1–2 sezonai) / Alexander Ludwig (2 sezonas) – Bjornas, Ragnaro ir Lagertos sūnus.
* Clive Standen – Rolo, Ragnaro brolis.
* Gustaf Skarsgård – Flokis, talentingas laivų statytojas ir Ragnaro draugas.
* George Blagden – Atelstanas, anglosaksų vienuolis, paimtas į nelaisvę Ragnaro jo pirmojo reido į Angliją metu.
* Gabriel Byrne – erlas Haraldsonas, vietinis vikingų genties vadas; Ragnaro varžovas (1 sezone).
* Jessalyn Gilsig – Sigi, erlo Haraldsono žmona (1 sezone).
* John Kavanagh – aiškiaregys, seidas.
* Donal Logue – karalius Horikas.
* Alyssa Sutherland – Aslaug, princesė; Briunhildos duktė; ir Ragnaro meilužė.
* Linus Roache – Egbertas, nuožmus Vesekso karalius.
* Thorbjørn Harr – jarlas Borgas.

## Išnašos

## Nuorodos
* Oficiali svetainė
* „Vikingai“ svetainėje Internet Movie Database
Posjeto įlanka

**Posjeto įlanka** () – įlanka pietvakarinėje Petro Didžiojo įlankos dalyje, tarp Suslovo ir Gamovo kyšulių. 

Įlankos skersmuo šiaurryčių pietvakarių kryptimi 31 km ir šiaurvakarių pietryčių kryptimi 33 km. Įlankos krantai smarkiai raižyti, sudaro vidines įlankas ir užutėkius – Ekspedicijos užutėkis, Novgorodo užutėkis, Palados reido užutėkis, Banginių įlanka ir daug smulkesnių.

Įlankos krante yra šios gyvenvietės: Posjetas (*Посьет*), Zarubinas (*Зарубино*), Kraskinas (*Краскино*), Andrejevka (*Андреевка*) ir keletas dar smulkesnių gyvenviečių. 

Nuo liepos pradžios iki rugsėjo pabaigos įlankos pakrantėse ilsisi daug Primorės ir Tolimųjų Rytų gyventojų. Įlankoje yra vienintelė Rusijoje jūrų šukučių plantacija.

## Istorija
Įlanką pirmą kartą atrado ir aprašė Prancūzijos korvetės „Caprice“ ekipažas 1852 n. ir pavadino *d'Anvilio įlanka* () pagerbdami Žaną d'Anvilį (*Jean Baptiste Bourguignon d'Anville*), stambiausią XVIII a. prancūzų kartografą. 

1854 m. viceadmirolo J. Putiatino ekspedicija, keliavusi fregata „Pallada“ ir škuna „Vostok“, detaliai aprašė įlanką, ją išmatavo ir atvaizdavo žemėlapyje. Jie įlanką pavadino J. Putiatino diplomatinės misijos nario kapitono leitenanto K. Posjeto garbei. 

1855 m. anglų ir prancūzų laivai, ieškoję V. Zavoikos eskadros, įplaukė į įlanką ir pavadino ją *Napoleono reidu* (galbūt 1852 m. į laivyno sudėtį įėjusio prancūzų linijinio laivo „Napoleon“ garbei).  

1862 m. įlanką ištyrinėjo ir kartografavo laivyno šturmanų korpuso papulkininkio V. Babkino ekspedicija. Vėliau, 1875 m., žemėlapį pataisė ir papildė laivyno šturmanų korpuso kapitonas M. Klykovas (*Михаил Аввакумович Клыков*).

## Nuorodos

* Залив Посьета на сайте Хасанского района
* Маяки Хасанского района
Lior Narkis

**Lior Narkis** (; g. 1976 m. lapkričio 8 d. Holone, Izraelyje) – Izraelio dainininkas.

Gimęs irakiečio David Narkis ir serbės Hanna Narkis šeimoje. Laisvai kalba ne tik hebrajų, bet ir serbų ir prancūzų kalbomis.

2003 metais laimėjo Izraelio atranką į 48-ąjį „Eurovizijos“ dainų konkursą su daina „Millim la’ahava“, kurios autoriai yra Yossiego Gispana ir Yoniego Rohe’a. Konkurse buvo pristatyta anglų kalbos versija – „Words For Love“, kuri užėmė 19 vietą. Tais pačiais metais pasirodė dainininko albumas „Milim La’Ahava“.

## Diskografija

### Albumai
* 1992: *Tfilat chayay*
* 2000: *Rak itakh*
* 2001: *Ze mehalev*
* 2003: *Milim la’ahava* ()
* 2005: *Hatoul re’hov*
* 2008: *Etéte la’n shanim*

### Singlai
* *Lekhol Ekhad Yesh*
* *Words for Love* ()

## Nuorodos
* Oficiali svetainė 

|-
Dugnablakės

**Dugnablakės** (*Aphelocheiridae*) – blakių () šeima, kuriai priklauso nedidelės, iki  10 mm ilgio ovalaus plokščio kūno blakės.

Skirtingai nei plačiųjų vandenblakių, dugnablakių priekinės kojos nėra čiumpamosios. Užpakalinės kojos yra plaukiojamosios.

Šie vabzdžiai gyvena upelių ir ežerų dugne (iki 10 m gylio). Šioms blakėms būdingos ypač specifinės kvėpavimo adaptacijos – pilvelio gale jos neturi kvapinės.

Plačiai paplitusi įvairiuose Rytų pusrutulio regionuose, didžiausia įvairovė sutinkama atogrąžų Azijoje.

Iš viso yra žinoma apie 80 rūšių..

## Lietuvoje
Lietuvoje gyvena tik viena rūšis – besparnė dugnablakė (*Aphelocheirus aestivalis*, Fabricius, 1794)

## Šaltiniai
Dvangva

**Dvangva** () – upė Malavyje, įtekanti į Malavio ežerą. Jos ilgis apie 160 km. Jos ištakos yra Kasungu nacionaliniame parke, centrinėje Malavio plynaukštėje. Ji teka į šiaurės rytus. Upės žiotys, lyginant su jos slėniu, yra naujos. Ji teka per Banos pelkes.

Dvangva naudojama drėkinimui, prie jos yra hidroelektrinės. Joje žvejojama, randama krevečių.

## Išnašos
Eurosport

**Eurosport** – Europos sporto televizijos tinklas, priklausantis Prancūzijos įmonėms „TF1 Group“ ir „Discovery Communications“. Nuo 2014 m. pastaroji įmonė turi 51 % kompanijos akcijų.

Eurosport kanalas rodomas 54 šalyse, 20 skirtingų kalbų. Kanalas transliuoja įvairius Europos ir tarptautinius sporto renginius. Pirmoji kanalo transliacija palydovais įvyko 1989 m. vasario 5 d.

Tarp kanalo rodomų renginių yra UEFA Čempionų lyga, UEFA Europos lyga, Dakaro ralis, Olimpinės žaidynės, pasaulio bei Europos lengvosios atletikos čempionatai, Tour de France dviračių lenktynės, teniso turnyrai ir kitos varžybos. Nuo 2008 m. Eurosport tiesiogiai transliuoja visas 24 valandų Le Mano lenktynes.

Eurosport kanalas turi kelis atskirus padalinius: Eurosport HD, Eurosport 2, Eurosport 2 HD, Eurosport News ir Eurosport 3D.

## Šaltiniai

## Nuorodos
*Oficiali svetainė
Kutredas

**Kutredas** (; m. 756 m.) – Vesekso karalius (740–756 m.), Etelardo giminaitis (galimai, brolis).

## Biografija

Kutredas paveldėjo Vesekso sostą po Etelardo mirties 740 metais. Jis nekart kariavo su Mersija, kuri tuo metu buvo galybės zenite, bet, panašu, taip ir negalėjo atsikratyti priklausomybės nuo jos. Bet kokiu atveju, 743 metais jis kovėsi su valais kaip Mersijos karaliaus Etelbaldo vasalas.

Kutredo valdymo laikotarpiu vyko daug sukilimų. 748 metais prieš jį sukilo Kinrikas (galimai Kutredo sūnus), o 750 metais erlas Etelgunas. Abu sukilimai buvo žiauriai numalšinti. 752 metais Kutredui pavyko sumušti Mersijos karalių Etelbaldą prie Bedfordo ir nusimesti Mersijos jungą. Netrukus po tos sėkmės Kutredas mirė.

## Literatūra
* Англосаксонские хроники
* Beda «Церковная история народа англов»
* Yorke, Barbara *Kings and Kingdoms of early Anglo-Saxon England* – London: Seaby, 1990. ISBN 1-85264-027-8
* Kirby, D.P. *The Earliest English Kings* – London: Unwin Hyman, 1991. – ISBN 0-04-445691-3

## Nuorodos
* Vesekso karalių geneologinis medis 
*
Lilongvė (upė)

**Lilongvė** () yra upė Malavyje, įtekanti į Malavio ežerą. Jos ilgis siekia 200 km; teka į rytus, pro šalies sostinę Lilongvę – miestą, kuris ir pavadintas šios upės vardu. Lilongvė išsiskiria giliais slėniais, nemaža krokodilų populiacija.
Ron Dennis

**Ron Dennis** (g. 1947 m. birželio 1 d.) – Formulės-1 McLaren komandos vadovas. Šiose pareigose jis dirbo nuo 1981 iki 2009 m. Į šias pareigas britas grįžo 2014 m.

R. Denisui vadovaujant komandai ji laimėjo daugybę pergalių, o čempionais tapo su tokiais lenktynininkais kaip Niki Lauda, Alain Prost, Ayrton Senna, Mika Häkkinen ir Lewis Hamilton.

## Šaltiniai
Karaliaus Fahdo tiltas

**Karaliaus Fahdo tiltas** () jungia Saudo Arabiją ir Bahreino Karalystę Bahreino įlankoje. Tiltas buvo sukurtas norint pagerinti ryšius tarp abiejų šalių. Jis buvo pradėtas statyti 1981 m. ir baigtas per 5 metus.

Tiltas yra 25 km ilgio, 23 m pločio. 2010 m. paskaičiuota, jog kasdien šiuo tiltu važiuoja 25 104 transporto priemonės ir 52 450 keleivių.

2010 m. buvo pradėti tilto plėtros darbai. Planuojama išplėsti eismo juostas iki 18 į abi puses. Tam skirta 5,8 milijono JAV dolerių.

## Šaltiniai
Krymo federalinė apygarda

**Krymo federalinė apygarda** () – Rusijos Federacijos federalinė apygarda Krymo pusiasalyje, sudaryta 2014 m. kovo 21 d., Rusijai aneksavus Krymą. ir egzistavusi iki 2016 m. liepos 28 d.

Į apygardos sudėtį įėjo Krymo respublika ir federacinis miestas Sevastopolis, abi teritorijos tarptautinės bendruomenės pripažįstamos kaip priklausančios Ukrainai. Ukraina šią teritoriją, kartu su Lugansko Liaudies Respublika ir Donecko Liaudies Respublika laiko *laikinai okupuotomis teritorijomis*.

2016 m. liepos 28 d. Rusijos Federacijos prezidento Vladimiro Putino dekretu, Krymo federalinė apygarda panaikinta, o buvę jos sudėtinės dalys perduotos Pietų federalinei apygardai.

## Apygardos sudėtis
Žemiau išvardinti Rusijos Federacijos subjektai, įėję į Krymo federalinę apygardą:

## Miestai




## Taip pat skaityti
* Krymo Respublika (*[[de facto]] priklausanti Rusijos Federacijai*)
* Krymo autonominė respublika (*[[de jure]] priklausanti Ukrainai*)
* Sevastopolis

## Šaltiniai

## Nuorodos
* cbsnews.com / Official results: 97 percent of Crimea voters back joining Russia; UPDATED ON: MARCH 17, 2014
Space Shuttle Pathfinder

**Space Shuttle Pathfinder** (ženklinamas OV-098) – antrasis NASA sukurtas daugkartinio naudojimo erdvėlaivis, pastatytas 1977 m. Tai buvo bandymams Žemėje skirtas aparatas, pagamintas iš plieno ir medžio.

Aparatas pastatytas 1977 m. Maršalo kosminių skrydžių centre. Vėliau jis buvo nuplukdytas į Kenedžio kosminių skrydžių centrą, kuriame naudotas įvairiems antžeminiams bandymams ir treniruotėms.

1988 m. gegužę aparatas buvo patalpintas į JAV kosmoso ir raketų muziejų Hantsvilyje.
Palangos arena

**Palangos sporto arena** – universalus daugiafunkcis sporto kompleksas Palangoje.

Arena atidaryta 2014 m. balandžio 11-12 dienomis 3x3 krepšinio atrankos į pasaulio čempionatą ir NKL čempionato finalinio etapo varžybomis. Arenoje įrengtos išstumiamos žiūrovų tribūnos, treniruoklių salės, persirengimo kambariai, pagalbinės patalpos. Joje savo namų rungtynes nuo 2018 metų Nacionalinėje krepšinio lygoje žaidžia Palangos Kuršiai. 

Šalia arenos yra Palangos centrinis stadionas.

## Šaltiniai
Aukštaitijos sporto rūmai

**Aukštaitijos sporto rūmai** – daugiafunkcis sporto kompleksas Panevėžyje, ankstyvojo sovietinio modernizmo architektūros pavyzdys.

## Istorija
Pradėti statyti Vilhelmo Variakojo iniciatyva pagal architekto Jono Putnos projektą, atidaryti 1965 m. Buvo antras tokio tipo statinys Lietuvoje po Kauno sporto halės. Sporto rūmų, sovietmečiu vadintų „Sporto kombinatu”, kompleksą sudarė stadionas, didžioji salė su 2000 sėdimų vietų, mažoji salė su balkonais, patalpos sunkiaatlečių užsiėmimams, parodoms ir konferencijoms, du (25 ir 12,5 m ilgio) plaukimo baseinai, kabinetai tarnautojams ir pagalbinės patalpos. Šalia esančioje teritorijoje įrengti teniso kortai, rankinio ir tinklinio aikštės.

Rūmai buvo pagrindinė miesto ir KK Panevėžio Lietkabelis namų arena iki 2008 m., kai atidaryta Cido arena.

## Šaltiniai